राष्ट्रिय बिच भलिबल सुरु
छैटौं महिला तथा सातौं पुरुष राष्ट्रिय बिच भलिबल प्रतियोगिता बिहीबार फेवा किनारमा सुरु भएको छ । प्रतियोगितामा पुलिसका महेन्द्र कुँवर र तोरण चन्दको जोडीले विजयी सुरुआत गरे । 
पोखरा — छैटौं महिला तथा सातौं पुरुष राष्ट्रिय बिच भलिबल प्रतियोगिता बिहीबार फेवा किनारमा सुरु भएको छ । प्रतियोगितामा पुलिसका महेन्द्र कुँवर र तोरण चन्दको जोडीले विजयी सुरुआत गरे । उनीहरूले एपीएफका महेन्द्र श्रेष्ठ र विजय थापामगरको जोडीलाई २१–१८, २१–९ को सोझो सेटमा हराए । आर्मीका मानबहादुर श्रेष्ठ र दिल सुनुवारको जोडीले कर्णाली प्रदेश ‘बी’ लाई २१–५, २१–१३ को सोझो सेटले पराजित गरे । गण्डकी प्रदेशका सन्जुविक्रम शाह र रमेश केसीले पुलिसका ध्रुव केसी र प्रकाश कटुवालको जोडीलाई २१–१२, २१–१२ को सेटमा हराए ।महिलातर्फ पुलिसका कोपिला उप्रेती र नीता शाहको जोडीले एपीएफका शशी चौधरी र पूजा चौधरीको जोडीलाई २१–६, २१–१२, पुलिसकी मनीषा चौधरी र पुष्पा चौधरीको जोडीले गण्डकीका रुपा थापा र पूर्णिमा ठाकुरको जोडीलाई २१–१४, २१–१५ को सोझो सेटमा हराए । एपीएफका विनिता बुढाथोकी र नेबिका चौधरीको जोडीले प्रदेश ५ का राधा बुढाथोकी र अन्जना बुढाथोकीको जोडीलाई २१–१३, २१–५ तथा आर्मीका मनीषा खाँड र पुष्पाको जोडीले प्रदेश ३ लाई २१–१३, २१–६ ले हराए । प्रतियोगिताको उद्घाटन गर्दै नेकपा अध्यक्ष पुष्पकमल दाहालले खेलकुदमा लगानी बढाउन सरकारको ध्यान पुग्नुपर्ने बताए । कार्यक्रममा भलिबल र खेल पर्यटनको क्षेत्रमा महत्त्वपूर्ण भूमिका खेलेको भन्दै प्रदेश सांसद राजीव पहारी, राष्ट्रिय खेलकुद परिषदका सदस्य राजेशकुमार गुरुङ, पर्यटन बोर्ड पोखराका सूर्य थपलिया, पूर्व भलिबल खेलाडी तथा व्यवसायी प्रगत कायस्थलाई भलिबल संघले सम्मान गर्‍यो । नेपाल भलिबल संघले आयोजना गरेको प्रतियोगिताको व्यवस्थापन कास्की भलिबल संघले गरेको छ । प्रतियोगितामा तीन विभागीय र सात प्रदेशका महिलातर्फ १४ र पुरुषतर्फ १७ टिम सहभागी छन् । विजेता महिला तथा पुरुष टोलीले समान ३० हजार, दोस्रो हुनेले २० हजार तथा तेस्रो हुनेले १० हजार रुपैयाँ प्राप्त गर्ने छन् । 